อาเซียนรุมแย่งผลิตรถ ชี้ปีหน้าไทยคู่แข่งเพียบ
โพสต์ทูเดย์ &#8212; สถาบันยานยนต์ชี้ประเทศอาเซียนแข่งกันเป็นฐานผลิตรถยนต์แรงแน่ หลังเปิดเสรีเต็มรูปแบบ แต่เชื่อไทยยังได้เปรียบ
21 ก.ย. 2552

โพสต์ทูเดย์ — สถาบันยานยนต์ชี้ประเทศอาเซียนแข่งกันเป็นฐานผลิตรถยนต์แรงแน่ หลังเปิดเสรีเต็มรูปแบบ แต่เชื่อไทยยังได้เปรียบ
นายวัลลภ เตียศิริ ผู้อำนวยการสถาบันยานยนต์ เปิดเผยว่า การแข่งขันเพื่อเป็นฐานการผลิตในระดับภูมิภาคอาเซียนจะรุนแรงขึ้นอย่างแน่นอน หลังจากที่อาเซียนจะกลายเป็นตลาดเดียว (ซิงเกิล มาร์เก็ต) ในปีหน้า จากการที่ทุกประเทศเปิดการค้าเสรีในส่วนของรถยนต์อย่างเต็มรูปแบบ
ทั้งนี้ ประเทศไทยจะต้องแข่งกับหลายประเทศในการพัฒนาเพื่อขึ้นเป็นฐานการผลิตสำหรับรถยนต์รุ่นใหม่ๆ ที่มีแนวโน้มว่าผู้ผลิตรถยนต์ โดยเฉพาะจากญี่ปุ่นจะมีการย้ายสายการผลิตรถออกมาจากประเทศตัวเอง และหันมาใช้ฐานการผลิตที่มีต้นทุนในการผลิตต่ำกว่า เพื่อให้ได้เปรียบในเรื่องของการแข่งขัน
สำหรับแนวโน้มการปรับตัวของผู้ผลิตรถยนต์จากประเทศญี่ปุ่นในอนาคตอันใกล้จะมีการหาฐานการผลิตรถยนต์ใหม่ๆ มากขึ้น เนื่องจากต้นทุนการผลิตในประเทศญี่ปุ่นจะแพงกว่าการออกไปผลิตที่อื่น โดยเฉพาะในส่วนของรถยนต์ที่มุ่งเจาะตลาดแมสเป็นหลัก ผลดังกล่าวคาดการผลิตที่จะยังเหลือในญี่ปุ่นจะเป็นการผลิตรถเฉพาะกลุ่มและรถที่มีกำไรสูงเท่านั้น
“จากที่ได้คุยกับผู้ผลิตรถยนต์มา แนวโน้มดังกล่าวจะเกิดขึ้นค่อนข้างชัดเจน ประกอบกับตลาดในอาเซียนเมื่อกลายเป็นซิงเกิล มาร์เก็ต ก็ไม่จำเป็นจะต้องเปิดไลน์การผลิตหลายที่ แต่สามารถผลิตและส่งออกได้ทั้งภูมิภาคทันที”  นายวัลลภ กล่าว
อย่างไรก็ถาม สถานการณ์ของประเทศไทยยังถือว่าได้เปรียบประเทศอื่นๆ อยู่มาก ในส่วนของโครงสร้างพื้นฐานของอุตสาหกรรมและจากการที่ซัพพลายเออร์รายใหญ่เข้ามาตั้งรกรากในประเทศไทยในช่วงที่ผ่านมา อย่างไรก็คงต้องดูในเรื่องของนโยบายภาครัฐและการส่งเสริมการลงทุน ที่มีแนวโน้มว่าหลายประเทศในภูมิภาคจะดึงดูดการลงทุนอย่างเต็มที่
นายวัลลภ กล่าวถึงความคืบหน้าล่าสุดของโครงการอีโคคาร์ว่า จากการที่เดินทางไปพบกับผู้ผลิตรถยนต์ที่สนใจเข้าร่วมโครงการ 4 รายที่ประเทศญี่ปุ่น ประกอบด้วย ฮอนด้า ซูซูกิ นิสสัน และมิตซูบิชินั้น ได้รับการยืนยันอย่างชัดเจนว่าพร้อมจะเดินหน้าโครงการอีโคคาร์ต่อไปตามแผนงานโดยไม่มีเงื่อนไข